**Formandens beretning 2019**

**”Endelig kom vi ind i de nye klublokaler.”**

I denne sæson fik vi endelig et nyt klublokale, og det har vi taget i brug, og det fungerer fint til møder og lignende. Spørgsmålet om vi kan bruge det bedre, eller har brug for andre faciliteter, til at skabe noget mere liv i klubben.

Svømmeklubben har i denne sæson arbejdet videre med vores mission om, at alle svømmere skal føle de bliver taget alvorligt, og har mulighed for at udvikle sig fra det niveau, de befinder sig på. Således udkommer vision og mission i løbet af foråret på hjemmesiden i ny og forbedret udgave.

Der arbejdes desuden aktivt med at få flere medlemmer indenfor unge og voksne, samt at bevare eksisterende medlemmer i klubben.

Klubben har i den senere tid bevæget sig hen imod en struktur med en række forskellige ”specialer” ud over den grundlæggende svømmeskole. Her følger en beretning fra hvert af disse specialer:

**Udspring**

Holdene har i det forgangne år været mindre aktiv til konkurrencer end tidligere. Det skyldes, at udøver på holdene, ikke har haft den helt store lyst til at tage til konkurrencer.

Udspringssektionen i Dansk Svømmeunion har startet et nyt projekt - ”På spring – Fremtidens stjerner”. JGI Udspring har valgt at være med i dette spændende projekt, hvor der er i alt 8 deltagende klubber. I efteråret var vi til samling i Aars (Jylland) og i marts 2019 var Jyllinge vært ved endnu en samling. En kæmpe succes for både udspringere og instruktører så yderligere en samling er allerede planlagt.

Målet for det kommende år er at deltage til DÅM (Danske Årgangs Mesterskaber) og DM. Vi var sidste år kun 20 point fra at komme med til DÅM, så håber det lykkes i år.

**Synkro**

Kunstsvømning kører nu på andet år med nogle dedikerede nye og "gamle" piger. Vi havde igen i år deltagere med til Østdanske Mesterskaber, hvor Jyllinge stillede med et hold i begynder rækken og det blev til en flot anden plads. Vi har arbejdet hen mod at kunne stille op til Danske årgangs- og juniormesterskaber som skulle afholdes i Jyllinge i november, men måtte acceptere at vi desværre ikke var helt oppe på det niveau endnu. Jyllinge pigerne og deres forældre var dog en super hjælp under selve stævnet der blev afholdt med succes.

Senest har vi afholdt en træningslejr i Jyllingehallerne i marts sammen med udspring som havde deres landsdækkende træningssamling. Kunstsvømning havde kun klubber fra Sjælland med men det var en rigtig aktiv weekend hvor de ca. 35 piger prøvede kræfter med både ballet, springgymnastik og yoga ud over tiden i vand.

Vi har siden sidst også fået et fint musikanlæg, som bliver flittigt brugt af ikke kun kunstsvømning men også til Aquafit holdene og andre arrangementer i svømmehallen.

**Open Water**

Sæson 2018 har været en god sæson, vi har haft to hold med 16 deltagere på let øvede og 7 deltagere på Øvet der svømmede en gang om ugen.

Det har været et fint samarbejdet med Jyllinge sejlklub der har hjulpet med udstyr og lokaler, igen i år.

Vi startede igen i år i Jyllinge svømmehal første gang, hvor vi så deltagerne svømme og snakkede forventning samt plan for undervisning.,

Bymann Sport var med igen i år og der var mulighed for at prøve alt nyt udstyr i svømmehallen gratis.

Afsluttede sæsonen med grill og hygge på havnen og nogle gode tilbage meldinger på vores dygtige og søde instruktør.

Vi har besluttet at ændre sæson 2019 til to gange om ugen, mandag og onsdag. Men samle det til et hold fra kl. 18-19, hvor vi niveauopdeler de fremmødte. Der har været et ønske fra flere deltagere om mulighed for at svømme to gange om ugen, som vi prøver at imødekomme.

Vi starter igen i år i svømmehallen og Bymann Sport deltagere igen.

Prisen stiger i år til 799 for at deltage da det kræver flere instruktør i vandet på samme tid og er to gange om ugen.

**Vandpolo**

Vandpolo fortsætter med at klare sig godt, og tog i 2018 guld hjem i U17 pokalen. Ved DM blev det til sølv i U17 samt bronze i U19.

Til foråret afholder Jyllinge pokalmesterskab i U13, hvor vi har gode medaljechancer.

Igen i år har vi flere spillere på landshold i de forskellige aldersklasser.

For at udbrede kendskabet til vandpolo vil der her før sommeren blive afholdt en mini-polo-turnering for dem, som er medlemmer i svømmeskolen. Desuden forsøger vi til næste år med et vandpolohold for de helt små – poloplay, som foregår i det varme bassin.

**A6 konkurrence**

Der er i år kommet øget fokus på, hvad fremtiden for konkurrenceafdelingen skal være. A6-samarbejdet bygger på et fællesskab imellem 3 klubber. Slangerup, Ølstykke (Laksen) og Jyllinge.

Der er indledt en proces, hvor de 3 klubber arbejder på at komme frem til et fælles visions-grundlag for fremtiden.

Sæsonen 2018-19 startede med det særlige udgangspunkt at vi for første gang i nyere tid har oplevet tilgang til vores ældste og bedste hold udefra. Dette kom sig af at 6 svømmere der tidligere har svømmet sammen med Roskilde valgte at søge til A6/JGI efter deres cheftræner var stoppet. Det gav muligheden for at konkretisere en ambition om at skabe rammer for et senior hold. Dette betød dog også at en større omstrukturering af holdene måtte finde sted for at finde vandtid nok. Vi gik derfor fra at have et A, B, C samt to D-holde (drenge og piger) til at inddele i et senior, junior, årgang og børnehold. Dvs. stadig 4 niveauer, men hvor hvert niveau blev øget i intensitet. Det betød desværre også at vi måtte sige farvel til nogle af vores yngste svømmere da D-drenge og D-piger blev sat sammen til ét hold.

Det var lidt hårdt for både svømmere, trænere og bestyrelse og mødte en lidt blandet modtagelse. Efter noget tid har vi dog kunne se at alle hold trives, der er plads til udvikling og det svømmemæssige niveau er øget betydeligt.

Vi har som sidste sæson en træner besætning med to fuldtidstrænere Jon (cheftræner) og Carles (juniortræner) og derudover Kim (årgang), Dan samt Julie (børn) samt Kevin som assisterende træner.

Resultat mæssigt på det sportslige kan nævnes:

DM årgang langbane: 4 guld, 3 sølv, 3 bronze, 6. bedste klub i DK på medaljesiden

DM ungsenior langbane: 1 guld

EM senior: Bronze

Nordiske senior mesterskaber: 5 guld, 2 sølv

Senior DM kortbane: 3 guld, 2sølv, 2 bronze med blandt andet medaljer i holdkap.

Østdanske mesterskaber: 5 guld, 6 sølv, 3 bronze

DM open water: 3 guld, 1 sølv

Nordiske junior mesterskaber: Bronze

og måske I har lagt mærke til at der netop er kommet et større OL banner op at hænge i Jyllinge svømmehal. Det skyldes Julie Kepp Jensen deltager til OL 2020.

**Svømmeskolen**

Svømmeklubbens medlemstal har været lidt lavere i denne sæson end de foregående sæsoner. Godt 900 medlemmer fordelt på 29 forskellige hold og aktiviteter:

Til de små er der Baby- og forældre/barn hold. Når de er klar til at prøve kræfter alene i vandet sker det på Plask og leg holdene. Fra ca. 6 år indtager svømmerne det store bassin fra Begynder til Øvet hold alt efter deres svømmeniveau.

Ikke alle er vilde med banesvømning, så for de lidt større svømmere er der mulighed for at blive udfordret i vandet på Aqua Adventure og Aqua Challenge aktivitetsholdene. Alle er velkomne i JGI-Swim, så vi har også specialhold til fysisk og psykisk handicappede samt et svømmestarthold til de 9-15 årige, der ikke tidligere har gået til svømning.

Børn og voksne kan svømme sammen på Familieholdet, hvor der er undervisning til børnene og de voksne der ønsker det, men også mulighed for bare at svømme baner i eget tempo.

Stjerneholdet er springbræt til konkurrencefællesskabet A6 Swim. På holdet er der mulighed for at snuse til konkurrencesvømning og prøve kræfter med to gange svømning om ugen.

I år og i de kommende år er klubbens satsning rettet mod voksensvømning og ”Bevæg dig for livet” - et projekt DGI og TrygFonden sammen har sat i søen for at få flere voksne til at bevæge sig og dyrke motion. Voksensvømning, Masters, AquaFit, Voksenpolo og crawlkurser er nogle af de tilbud der har været til voksne i denne sæson.

I de tre første dage af uge 27 afholdt klubben igen Swim- og Tweens Camp i Jyllingehallerne for 68 ferieglade børn. Desuden afholdt vi for første gang Ocean Rescue Camp for 19 modige og vandglade svømmere i Roskilde Fjord med base på Klinten. Det var tre solrige og varme dage, så der var masser af aktiviteter både ude og inde, i svømmehallen og i fjorden.

Den sidste dag på Ocean Rescue Camp’en blev deltagerne filmet til en lille præsentationsvideo til DGI til præsentation af deres nye Action-Cards. Videoen kan ses på DGI’s hjemmeside.

Med et underviserteam på mere end 60 instruktører og hjælpere har klubben det bedste grundlag for varetagelse af svømmeundervisningen. Ikke mindst fordi en del af instruktørerne er startet i klubben som 13-14-årige hjælpere og nu har været i klubben i mere end 20 år. Blandingen af erfarne undervisere og nye, unge instruktører med masser af energi og nye og kreative ideer giver et spændende og dynamisk underviserteam til glæde for vores medlemmer.

Traditionen tro var underviserne på temadag lige inden sæsonstarten, hvor der bl.a. var fokus på ”Svømning som social aktivitet” og ”Underviserværdier”.

I september afholdtes Hjælpeinstruktør uddannelse i de nye lokaler i Jyllingehallerne. Ud over hjælpere fra JGI-Swim var der også deltagere fra Smørum-Ledøje Svømmeklub og Laksen, Ølstykke.

JGI-Swim har deltaget i flere pilotprojekter inden for de sidste år som alle er afsluttet i denne sæson.

Bl.a. ”Vi bevæger tweens”, ”Ta’ springet” og ”Voksenkoncept” samt Svømmeunionen og DGI’s nye fælles instruktøruddannelse. Også i år har vi haft deltagere med på Livredderakademiet. Alt sammen en del af vores overordnede strategi om et bredt udbud i høj kvalitet.

Søndag den 8. april blev der afholdt ”Roskilde Mini-stævne for svømmeskolesvømmere” i Jyllinge. Et stævne der afholdtes for 4. år i træk med svømmere fra hhv. Roskilde Svømning, Neptun Svømmeklub og JGI-Swim. Der deltog i alt 136 svømmere. Et stævne, hvor det vigtigste er at deltage og have det sjovt med svømningen. Svømmerne blev bakket op af en masse entusiastiske forældre, bedsteforældre og søskende. Tak til forældre, tilskuere og frivillige.

Grundlaget for det hele er vores altid nærværende, initiativrige og dedikerede svømmeskoleleder, Connie Højgård. Tak til Connie for endnu en god sæson, og for at vi har hende nogle år endnu!

**Økonomien i klubben**

Til stor overraskelse for de fleste i bestyrelsen har det ved aflæggelse af årets regnskab (2018) vist sig at der har været et stort underskud. Indtægterne er faldet med ca. 150.000 kr. og udgifterne er desværre ikke fulgt med, men er til gengæld steget, og havnet 300.000 over budgettet. Det vil sige at der samlet er et underskud for året på ca. 450.000 kr. Det er naturligvis ikke ok, og ganske enkelt helt uforståeligt at det kan ske.

Jeg er personligt ked af at aflevere en klub i en sådan forfatning. Jeg burde på et tidligere tidspunkt have skaffet grundlag for at reagere, så det ikke var endt på denne måde. Jeg vil foreslå at der fremad etableres et overblik over økonomien for hvert enkelt specials, så det ikke er så skjult hvor pengene kommer ind, og hvor de bruges. Desuden bør der aflægges en budget-opfølgning på hvert bestyrelsesmøde fremad.

Udover dette er der et par konkrete ting bestyrelsen skal iværksætte i løbet af året, så der kommer styr på økonomien. Ikke mindst at lukke svømmeskolehold, der ikke er rentable, og samle svømmerne på andre hold, samt at prøve at skaffe flere svømmere. Dette er jo blandt andet i gang i forhold til unge og voksne.

Til slut vil jeg ønske alle en fortsat god svømmesæson.

**Formand JGI-Swim**

**Anders Murmann**

[formand@jgi-swim.dk](mailto:formand@jgi-swim.dk)